Loli paradička

Loli paradička je slovenský film tvorcov Richarda Staviarského a jeho otca Víťa Staviarského z roku 2019. Film opisuje romantický príbeh medzi Rómkou Veronkou (Kamila Mitrášová) a Bielym Milanom (Michal Iľkanin). Tvorcovia opisujú film ako "smutno-smiešny príbeh o nádeji a trpkosti života."

Synopsa 
Dej filmu sa odohráva v prostredí východoslovenských jarmokov. Predavač perníkov a cukroviniek Milan pristihne mladú Rómku Veronku, ako mu kvôli hladu kradne turecký med, napokon sa nad ňou zľutuje a kúpi jej obed. Veronika mu z vďačnosti začne vypomáhať v stánku. Noc strávia v lacnej ubytovni s vínom a hudbou, kde sa do seba zaľúbia. Veronika zistí, že Milan nemá nohu a chodí s barlami kvôli protéze, no neprekáža jej to. Milanovi zasa neprekáža Veronkin rómsky pôvod. Film sprevádza diváka nielen vývojom romantickej známosti, ale aj okolitými reakciami spoločnosti na nezvyčajný pár.

Loli paradička v rómčine znamená červená paradajka, čo je názov piesne, ktorú si vo filme pospevuje Veronka a ktorá predznamenáva záver snímku.

Vznik filmu 
Spoluautor Víťo Staviarsky svoju scenáristickú činnosť datuje do 90. rokov, kedy napísal prvotný scenár pod názvom Šľepa láska. Scenár mal slúžiť filmu vo veľkej pražskej produkcii, ale plán zlyhal kvôli financovaniu. Staviarsky neskôr napísal nový  scenár spolu so synom Richardom, pričom sa inšpirovali najmä prostredím slovenských jarmokov, v ktorom obaja už niekoľko rokov pracujú ako stánkari.

Na filme pracoval aj ďalší Staviarskeho syn Juraj ako strihač a dcéra Marka ako produkčná. Všetci štyria spoločne tvoria produkčnú spoločnosť Staviarsky. 

Koproducentom filmu je Rozhlas a televízia Slovenska, vznik finančne podporil Audiovizuálny fond. 

Hudbu k filmu napísal Viťo Staviarsky spolu so Štefanom Cínom, hudbu nahrala Ľudová hudba Štefana Cínu.

Obsadenie 

 Kamila Mitrášová – Veronka Rigová
 Michal Iľkanin – Milan
 Michal Soltész – Jožko
 Kveta Stražanová – Milanova matka
 Fedor Vico – Recepčný
 Vasiľ Rusiňák – Vojič
 Dominik Doktor – Viktor
 Peter Kudráč – Miky Lacko

Kritika a prijatie 
Film získal medzi verejnosťou prevažne pozitívne ohlasy, na festivale ArtFilm Fest získal Cenu divákov za najlepší film. Vyzdvihovaná je najmä autentickosť, silný príbeh, priamočiarosť, humor. Viacerí prirovnávajú film k staršiemu snímku Pásla kone na betóne. Evidentné rozpaky medzi divákmi vzbudil záver filmu.

Zaujímavosti 

 Herci v popredných úlohách účinkujú vo východoslovenských divadlách, konkrétne Štátne divadlo Košice (Soltész), Divadlo Alexandra Duchnoviča v Prešove (Iľkanin) a Divadlo Jonáša Záborského v Prešove (Stražanová).
 Herečku do hlavnej ženskej úlohy tvorcovia hľadali po dedinách, kde konkurzy vysielali cez obecný rozhlas. Niekedy prišlo v dedine aj tucet záujemkýň.
 Herečka Kamila Mitrášová mala v čase začiatku kastingov len 16 rokov. V čase uvedenia filmu bola študentkou Konzervatória Jozefa Adamoviča v Košiciach.
 Fedor Vico, ktorý si zahral recepčného v ubytovni, je karikaturistom.
 Väčšina dialógov sa odohráva v šarišskom dialekte, niekoľko replík odznie aj v rómčine.
 Film mal byť pôvodne oveľa jednoduchším príbehom dvoch postáv, takmer v jednej miestnosti.
 Scéna Veronkinho sna sa natáčala noc pred zbúraním predajne bývalého Obchodného domu Tesco v Prešove. Počas natáčania folklórnej zábavy sa mimo kamier reálne udiala bitka medzi niekoľkými účinkujúcimi.
 V štábe sa nachádzalo aj mnoho neskúsených nadšencov, pretože väčšina slovenských filmárov sa zdržiava v Bratislave.
 Režiséri Víťo aj Richard Staviarski sú obaja jarmokovými obchodníkmi, takže prostredie slovenských jarmokov dôverne poznajú.

Referencie

Externé zdroje 

 loliparadicka.sk – webová stránka filmu

Slovenské filmové komédie
Filmy z 2019
Filmy ocenené Slnkom v sieti